ଛେଣ୍ଡିପଦା, ୨୧ା୨(ଡି.ଏନ.ଏ.) - ଅନୁଗୋଳ ଜିଲା ଛେଣ୍ଡିପଦା ଥାନା ଟାଙ୍ଗିର ପଞ୍ଚାୟତ ପୁରୁଣାଗଡସ୍ଥିତ ଶ୍ରୀ ବରାଳ ବାଲୁଙ୍କେଶ୍ୱର ମନ୍ଦିରରେ ପାଳନ ହେବ ପ୍ରସିଦ୍ଧ ଜାଗର ଯାତ୍ରା। ଏଥିପାଇଁ ଉତ୍ସବମୁଖର ହୋଇଉଠିଛି ଏହି ଶୈବପୀଠ। ହଜାର ହଜାର ଭକ୍ତଙ୍କ ସମାଗମକୁ ଦୃଷ୍ଟିରେ ରଖି ବ୍ୟାପକ ସୁରକ୍ଷା ବ୍ୟବସ୍ଥା ପ୍ରଶାସନ ପକ୍ଷରୁ କରାଯାଇଛି। ଶାନ୍ତିଶୃଙ୍ଖଳା ରକ୍ଷା, ଟ୍ରାଫିକ ସମସ୍ୟା, ପାନୀୟ ଜଳ, ଅନ୍ନପ୍ରସାଦ ବଣ୍ଟନ, ସ୍ବାସ୍ଥ୍ୟ ଓ ପରିମଳ ବ୍ୟବସ୍ଥା ଆଦି ନେଇ ମନ୍ଦିର କମିଟିର ସଦସ୍ୟମାନଙ୍କୁ ଦାୟିତ୍ୱ ବଣ୍ଟାଯାଇଛି। ବିଶେଷ କରି ଯାତ୍ରାକୁ ବାହାରୁ ଆସୁଥିବା ଦୋକାନୀ ତଥା ଜନସାଧାରଣଙ୍କର ସୁରକ୍ଷା ପ୍ରତି ଧ୍ୟାନ ଦିଆଯିବା ନେଇ କମିଟି ପକ୍ଷରୁ ସୂଚନା ଦିଆଯାଇଛି। ଏଥିସହ ଯାତ୍ରା ପଡିଆକୁ ପଲିଥିନ ମୁକ୍ତ କରାଯିବା ପାଇଁ କମିଟି ପକ୍ଷରୁ ପଦକ୍ଷେପ ନିଆଯାଇଥିବା ଜଣାଯାଇଛି। ତେବେ ଏଠାରେ ଶୈବପୀଠକୁ ନେଇ ରହିଛି ରୋଚକ କିମ୍ବଦନ୍ତୀ ଯାହା ସ୍ଥାନୀୟ ବରିଷ୍ଠ ଲୋକଙ୍କଠାରୁ ଶୁଣିବାକୁ ମିଳେ। ଲୋକକଥା ଅନୁଯାୟୀ, ପ୍ରାୟ ୧୨୦୦ ଖ୍ରୀଷ୍ଟାବ୍ଦରେ ପୂର୍ବବରାଳ ନାମଧାରୀ ଜଣେ ଗାଈ ଜଗୁଆଳି ଗୋରୁ ଚରାଇବା ପାଇଁ ଜଙ୍ଗଲକୁ ଯାଉଥିଲେ। ଜଙ୍ଗଲରେ ଏକ କାଳୀ ଗାଈ ପଡ଼ିଥିବା ଶିଳାଖଣ୍ଡ ଉପରେ କ୍ଷୀର ଦେଉଥିବା ଦେଖି ଜଗୁଆଳି ଆଶ୍ଚର୍ଯ୍ୟ ହେବା ସହ ଗ୍ରାମବାସୀଙ୍କୁ ଜଣାଇଥିଲେ। ପରେ ଅନୁଗୋଳର ଅନୁକନ୍ଧ ରାଜା ପୁରୁଣାଗଡ ଗ୍ରାମକୁ ଆସି ହାତୀ ସାହାଯ୍ୟରେ ଉକ୍ତ ଶିଳାକୁ ଉଠାଇବା ପାଇଁ ଉଦ୍ୟମ କରିଥିଲେ ହେଁ ବିଫଳ ହୋଇଥିଲେ। ସେବେଠାରୁ ସେଠାରେ ଜଗୁଆଳି ବରାଳଙ୍କ ନାମ ଯୋଡି ଉକ୍ତ ଶିଳାର ନାମ ବରାଳ ବାଲୁଙ୍କେଶ୍ୱରରେ ନାମିତ କରାଯିବା ସହ ପୂଜାର୍ଚ୍ଚନା କରାଯାଉଛି। ପ୍ରତିବର୍ଷ ଶହଶହ ମାନସିକଧାରୀ ଏଠାକୁ ଆସି ମାନସିକ ପୂରଣ ନିମନ୍ତେ ପୂଜାର୍ଚ୍ଚନା କରିଥାନ୍ତି।
ମନ୍ଦିର ପରିଚାଳନା ଟ୍ରଷ୍ଟ ବୋର୍ଡ ଅଧ୍ୟକ୍ଷ ବିରଞ୍ଚତ୍ ଗଡନାୟକଙ୍କ ତତ୍ତ୍ୱାବଧାନରେ ସରପଞ୍ଚ ସସ୍ମିତା ପ୍ରଧାନ, ମନ୍ଦିର ପୂଜକ, ବୋର୍ଡର ସଦସ୍ୟ ଓ ଗ୍ରାମ୍ୟ କମିଟିର ସଦସ୍ୟମାନେ ଯୋଗଦେଇ ପୂଜା ସୂଚାରୁ ରୁପେ ସମ୍ପାଦନ ଉପରେ ଏକ ବୈଠକରେ ଆଲୋଚନା କରିଥିଲେ। ଶୃଙ୍ଖଳିତ ନୀତିକାନ୍ତି, ମନ୍ଦିର ପରିଷ୍କାର ପରିଚ୍ଛନ୍ନ ଓ ଭକ୍ତମାନଙ୍କ ନିମନ୍ତେ ଶୃଙ୍ଖଳିତ ଭାବେ ଠାକୁର ଦର୍ଶନ ଉପରେ ଗୁରୁତ୍ୱ ଦିଆଯାଇଥିଲା। ୪ଟି ପ୍ରହର ପୂଜା ସରିବା ପରେ ରାତି ୩ଟାବେଳେ ମହାଦୀପ ଉଠାଯିବା ନିମନ୍ତେ ବୈଠକରେ ନିଷ୍ପତ୍ତି ନିଆଯାଇଥିଲା। ଏହି ବୈଠକରେ ବରାଳ ବାଲୁଙ୍କେଶ୍ୱର ଟ୍ରଷ୍ଟ ବୋର୍ଡର ସଦସ୍ୟ ଶମ୍ଭୁ ପ୍ରଧାନ, ସୁଦାମ ଗଡନାୟକ, ସୁଧାକର ଗଡନାୟକ, ନାରଦ ବିଶ୍ୱାଳ, କେଦାର ସାହୁ, ଡିଲେଶ୍ୱର ସାହୁ, ତପନ କୁମାର ସାହୁ, ବାସୁଦେବ ବେହେରା, ମନ୍ଦିର ପୂଜକ ପ୍ରମୋଦ ମହାପାତ୍ର, ଶ୍ରୀବତ୍ସ ମହାପାତ୍ର ଏବଂ ଗ୍ରାମ୍ୟ କମିଟି ସଭାପତି ରୋହିତ କୁମାର ସାହୁ, ସମ୍ପାଦକ କେଶବ ଗଡନାୟକ, କୋଷାଧ୍ୟକ୍ଷ କରୁଣାକର ବିଶ୍ୱାଳ ପ୍ରମୁଖ ଉପସ୍ଥିତ ରହି ଆଲୋଚନା କରିବା ସହ କର୍ମକର୍ତ୍ତାଙ୍କୁ ବିଭିନ୍ନ ଦାୟିତ୍ୱ ପ୍ରଦାନ କରିଥିଲେ।
Enter your email to get our daily news in your inbox.
Leave this field empty if you're human:
